El Nadal comença a viure's intensament este cap de setmana a Carcaixent
14 de Diciembre de 2017

Carcaixent

Un Cap d’any Infantil, teatre, concerts, tallers per a joves o una matinal solidària són alguns dels atractius de “Carcaixent viu el Nadal”, la tercera edició de la campanya de Nadal que organitza l’Ajuntament de Carcaixent en coordinació amb diverses entitats i associacions locals. Enguany el disseny del cartell és un treball de la dissenyadora carcaixentina, Claudia Escandell.

La programació inclourà al voltant de 30 activitats gratuïtes a la ciutat des d’este mateix cap de setmana fins al dia de reis. Entre elles s’inclouen activitats que ja tenen molta acceptació com el Cap d’Any Infantil o la ruta guiada pels betlems participants en el concurs, però  també de noves com el cicle d’activitats per a joves “Nadal al Casal”, que oferirà propostes tan diferents com tallers de cuina, de fotografia per a mòbil o una escape room on s’hauran de resoldre diversos enigmes per poder escapar del Casal Jove.

Per a este divendres 15, els comerciants del carrer Pare Marchena han organitzat un berenar en benefici del Banc d’Aliments que comptarà amb la col·laboració del veïnat del carrer i de l’Agrupació Coral Carcaixent. El dissabte, continuaran les activitats solidàries, amb la III Matinal Solidària on, a partir de les 11 hores, diverses entitats socials i animalistes es donaran cita la Plaça del Mercat per mostrar els seus projectes i iniciatives. Hi haurà animació per als més menuts a càrrec del contacontes el Gran Jordiet i taller de conscienciació amb titelles amb Cecília Silvia. De vesprada, al Magatzem de Ribera, la Banda Infantil i Juvenil de la Lira celebrarà el seu tradicional concert de Nadal i Santa Cecília amb la presentació de nous músics.

El diumenge 17 de desembre , a les 17:30 hores en l’Església de la Muntanyeta, tindrà lloc el XXII Festival Coral Infantil de Nadales que cada any organitza l’Agrupació Coral Carcaixent. Tancarà el primer cap de setmana de “Carcaixent Viu El Nadal”, l’espectacle “Marc Granell de mà en mà”, on els seus versos emotius i senzills són el fil conductor d’un espectacle poètic amb la veu de Francesc Anyó i Borja Penalba a la guitarra, la percussió i l’acordió. El concert, amb entrada lliure, se celebrarà el mateix diumenge 17 a les 19:00 hores a l’Auditori de les Dominiques.

Paco Salom, alcalde de Carcaixent, ha posat de relleu que l’objectiu de la campanya és dinamitzar l’oci i l’activitat comercial de Carcaixent “les veïnes i veïns han de percerbre la seua ciutat com un lloc on poder passar i compartir temps d’oci de qualitat en estes dates tan assenyalades, però també on poder realitzar les seues compres”. És per això que ha volgut agrair la implicació del comerç local per a crear campanyes de dinamització novedoses “És molt important crear accions que ens impliquen a tots, ja que tenir un teixit comercial viu i amb ganes de fer coses és una cosa que ens repercuteix en cadascun de nosaltres.” També ha volgut apuntar que la campanya és fruit de treball de diverses regidories com Festes, Joventut o Turisme, “un treball de totes i tots per seguir fent de Carcaixent una ciutat viva”. A la pàgina web de l’Ajuntament de Carcaixent podeu consultar la programació completa.